සමගි ජන බලවේගයේ පාර්ලිමේන්තු මන්ත්‍රී රිෂාඩ් බදියුදීන් විසින් කොළඹ මැගසින් බන්ධනාගාරයේ වෛද්‍යවරයෙකුට මරණ තර්ජන එල්ල කළ බව කියන සිද්ධිය සම්බන්ධයෙන් සහකාර බන්ධනාගාර අධිකාරිවරයෙකුගේ ප්‍රධානත්වයෙන් විමර්ශනයක් ආරම්භ කර තිබෙනවා.බන්ධනාගාර මාධ්‍ය ප්‍රකාශක, කොමසාරිස් හා පාලන චන්දන ඒකනායක සඳහන් කළේ මන්ත්‍රීවරයා තර්ජනය කළ වෛද්‍යවරයා විසින් බන්ධනාගාර කොමසාරිස් ජෙනරාල්වරයාට සිදුකළ පැමිණිල්ලකට අනුව, මෙම විමර්ශනය ආරම්භ කර ඇති බවයි.අදාළ වෛද්‍යවරයා බොරැල්ල පොලීසියට ද සිදුකළ පැමිණිල්ලට අනුව කොළඹ අපරාධ කොට්ඨාශය මගින් ද පරීක්ෂණයක් ආරම්භ කළා.ඒ අනුව, කොළඹ අපරාධ කොට්ඨාසයේ විශේෂ පොලිස් කණ්ඩායමක් ඊයේ කොළඹ මැගසින් බන්ධනාගාරය වෙත ගොස් අදාළ සිදුවීම වූ ස්ථානය පරීක්ෂා කර තිබෙනවා.වෛද්‍යවරයා විසින් සිදුකළ පැමිණිල්ලේ සඳහන් වන්නේ වැලිකඩ බන්ධනාගාරයේ ඖෂධ ශාලාව තුළ පසුගිය 15 වැනිදා අදාළ වෛද්‍යවරයා විසින් රෝගී රැඳවියෙකු පරීක්ෂා කරමින් සිටියදී මන්ත්‍රීවරයා බලහත්කාරයෙන් එම ස්ථානයට පැමිණ ඇති බවයි.එහිදී රිෂාඩ් බදියුදීන්, වෛද්‍යවරයා වෙත පැමිණ ඇත්තේ කොරෝනා අවදානම තුළ රෝගීන් කැඳවන ක්‍රමයට පරිබාහිරවයි.